b'\n_START_ARTICLE_\nLietuvos nacionalinis muziejus\n_START_PARAGRAPH_\nLietuvos nacionalinis muziejus \xe2\x80\x93 did\xc5\xbeiausias ir vienas seniausi\xc5\xb3 \xc5\xa1alyje Lietuvos kult\xc5\xabros paveldo muziejus.\n_START_SECTION_\nIstorija\n_START_PARAGRAPH_\nJo i\xc5\xa1takos sietinos su 1855 m. gegu\xc5\xbe\xc4\x97s 11 d. Eustachijaus Ti\xc5\xa1kevi\xc4\x8diaus \xc4\xafkurtu Senien\xc5\xb3 muziejumi Vilniuje, kuris buvo \xc4\xafsteigtas u\xc5\xbedarytame po 1830\xe2\x80\x931831 m. sukilimo Vilniaus universitete. Pastarojo veikl\xc4\x85 nutrauk\xc4\x97 rusifikacin\xc4\x97 politika, vykdyta po 1863\xe2\x80\x931864 m. sukilimo. 1865 m. suvalstybintas, 1868\xe2\x80\x931869 m. did\xc5\xbeioji jo lituanistini\xc5\xb3 rinkini\xc5\xb3 dalis i\xc5\xa1ve\xc5\xbeta \xc4\xaf Maskv\xc4\x85._NEWLINE_1918\xe2\x80\x931919 m. Jonas Basanavi\xc4\x8dius \xc4\x97m\xc4\x97si kurti Istorijos ir etnografijos muziej\xc5\xb3, ta\xc4\x8diau Lenkijai okupavus Vilni\xc5\xb3 \xc5\xa1is darbas nutr\xc5\xabko. 1920\xe2\x80\x931939 m. rinkiniai buvo saugomi Vilniaus Stepono Batoro universitete, kur ilgainiui \xc4\xafkurti Etnografijos, Archeologijos ir Gamtos muziejai. 1940 m. Soviet\xc5\xb3 S\xc4\x85jungai okupavus Lietuv\xc4\x85, Vilniuje veikusi\xc5\xb3 muziej\xc5\xb3 rinkiniai buvo nacionalizuoti ir perduoti Lietuvos TSR moksl\xc5\xb3 akademijai. 1941 m. prie pastarosios akademijos Etnologijos instituto prad\xc4\x97jo veikti Etnografijos muziejus. Vinco \xc5\xbdil\xc4\x97no pastangomis 1952 m. buvo \xc4\xafsteigtas Istorijos ir etnografijos muziejus. Nuo 1965 m. muziejui \xc4\x97mus kurtis Vilniaus pili\xc5\xb3 teritorijoje, 1968 m. lapkri\xc4\x8dio 5 d. Naujajame arsenale buvo atidaryta Lietuvos istorijos ekspozicija. 1992 m. pavadintas Lietuvos nacionaliniu muziejumi.'